Ko se odločate za nakup hiše, najprej preverite, ali vam lokacija ustreza. Torej ali je hiša dostopna, kakšna je struktura terena (ali obstaja nevarnost drsenja podlage/plazovitost. Prav tako, ali hiša leži na sončni ali senčni legi in ali vam to odgovarja. Seveda pa tudi, kakšna je dostopnost lokacije (oddaljenost od trgovine, večjih mest, bližina avtoceste, itd). Potem sledi pregled same konstrukcije hiše. Določene stvari so vidne takoj, na primer morebitna dotrajanost strehe, stavbnega pohištva ali fasade. Prav tako pa bodite pozorni tudi na elemente, ki niso vidni na prvi pogled, kot je na primer električna napeljava, ogrevalni sistem, ipd. Jasno je, da pri nakupu hiše ima pomembno vlogo tudi cena, a naj ne bo to poglavitni dejavnik izbire. Najbolje je v ogled hiše vključiti strokovnjaka, ki se na to področje dobro spozna in vam bo znal svetovati, ali je glede na ceno in kvaliteto hiša primerna za nakup.